**EELNÕU 2022/93**

**KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon | X |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon |  |
| sotsiaalkomisjon |  |
| noortevolikogu | X |

**VILJANDI LINNAVOLIKOGU**

OTSUS

### 16. juuni 2022 nr

Loa andmine varaliste kohustuste võtmiseks

C. R. Jakobsoni 47c ja Suur-Kaare 33a ja hoonete

energiatõhusaks muutmiseks

Kohaliku omavalitsuse üksuse finantsjuhtimise seaduse § 28 lõike 3, Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ § 17 lõike 7 ja riigihalduse ministri 28.02.2022 määruse nr 11 „Kohaliku omavalitsuse hoonete energiatõhusaks muutmiseks antava toetuse kasutamise tingimused ja kord“ alusel Viljandi Linnavolikogu

**o t s u s t a b:**

1. Esitada kohaliku omavalitsuse hoonete energiatõhusaks muutmise taotlusvooru järgmised projektid:

1.1. „C. R. Jakobsoni 47c hoone energiatõhusaks muutmine“;

1.2. „Suur-Kaare 33a hoone energiatõhusaks muutmine“.

2. Lubada Viljandi Linnavalitsusel võtta varalisi kohustusi otsuse punktides 1.1 ja 1.2 nimetatud projektide elluviimiseks ja tagada:

2.1. projekti „C. R. Jakobsoni 47c hoone energiatõhusaks muutmine“ omafinantseering summas kuni 129 000 eurot;

2.2. projekti „Suur-Kaare 33a hoone energiatõhusaks muutmine“ omafinantseering summas kuni 287 000 eurot.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d):Reet Alev

**Esitatud:** 30.05.2022

**Esitaja:** Viljandi Linnavalitsus **Ettekandja:** Kalvi Märtin

**Lk arv:** 3

**Hääletamine:** koosseisu häälteenamus

Seletuskiri

**Loa andmine varaliste kohustuste võtmiseks C. R. Jakobsoni 47c ja Suur-Kaare 33a ja hoonete energiatõhusaks muutmiseks**

1. Eelnõu eesmärk on saada Viljandi Linnavolikogult luba projektide „C. R. Jakobsoni 47c hoone energiatõhusaks muutmine“ ja „Suur-Kaare 33a hoone energiatõhusaks muutmine“ esitamiseks kohaliku omavalitsuse hoonete energiatõhusaks muutmise taotlusvooru ja projektide omafinantseeringu tagamiseks kokku kuni 416 000 euro ulatuses.

2. Riigihalduse ministri 28.02.2022 määruse nr 11 „Kohaliku omavalitsuse hoonete energiatõhusaks muutmiseks antava toetuse kasutamise tingimused ja kord“ alusel on avatud III taotlusvoor kohaliku omavalitsuse hoonete energiatõhusaks muutmiseks. Korra kohaselt on toetuse andmise eesmärk avaliku sektori hoonetesse tehtavate investeeringute kaudu energiatõhususe parandamine, kasvuhoonegaaside heite vähendamine, hoonesse tarnitud energia ja hoone ülalpidamiskulude vähendamine, hoonete sisekliima nõuetega vastavusse viimine ning taastuvenergia kasutuse edendamine.

Meetme raames toetatakse väliskeskkonnast katuse ja teiste välispiiretega eraldatud siseruumiga ehitisse (hoonesse) tarnitud energiat, kasvuhoonegaaside heidet ja hoone ülalpidamiskulusid vähendavaid ning energiasäästu suurendavaid ja taastuvenergia kasutust edendavaid rekonstrueerimistöid (ka energiatõhususe tööd).

Energiatõhususe tööde raames rekonstrueeritava hoone omanik peab olema kohaliku omavalitsuse üksus, hoone on tervikuna või osaliselt kasutuses kohaliku omavalitsuse korralduse seaduse § 6 lõigete 1 ja 2 alusel osutatava teenuse osutamiseks ning hoonet kasutatakse pärast energiatõhususe töid vähemalt viie aasta jooksul kohaliku omavalitsuse kohaliku omavalitsuse korralduse seaduse § 6 lõigete 1 ja 2 alusel osutatava teenuse osutamiseks või muude avaliku sektori pakutavate teenuste osutamiseks vähemalt toetuse taotluses tooduga samas mahus. Hoones, mida kasutatakse tervikuna avaliku sektori osutatavate teenuste osutamiseks, on kulud abikõlblikud kogu hoone köetava pinna ulatuses.

Projekti elluviimise periood on taotluse rahuldamise otsuses määratud ajavahemik projekti tegevuse algusest selle lõppemiseni, mille kestel tekivad projekti teostamiseks vajalikud kulud. Projekti algus ei või olla varasem kui taotluse esitamise päev ja lõpp hilisem kui kolm aastat pärast taotluse esitamise tähtpäeva.

Toetuse määr, maksimaalne toetuse suurus rekonstrueeritava hoone abikõlbliku köetava netopinna ühe ruutmeetri kohta ja maksimaalne toetuse suurus projekti kohta on iga kohaliku omavalitsuse üksuse kohta individuaalne ning sõltub kohaliku omavalitsuse üksuse põhitegevuse tuludest ja kohaliku omavalitsuse elanike arvust.

Toetuse määr sõltub kohaliku omavalitsuse üksuse põhitegevuse tuludest ja kohaliku omavalitsuse elanike arvust. Individuaalne toetuse määr igale kohaliku omavalitsuse üksusele ning maksimaalne toetuse suurus projekti ja hoone abikõlbliku köetava netopinna ühe ruutmeetri kohta on sätestatud riigihalduse ministri 16.03.2022 käskkirjaga nr 72. Käskkirja alusel on maksimaalseks toetus ühe rekonstrueeritava hoone kohta vastavalt individuaalsele toetusmäärale 540 000–945 000 eurot, mis arvutatakse valemi 1 350 000 eurot × individuaalne toetusmäär, järgi. Maksimaalseks toetuse suuruseks rekonstrueeritava hoone abikõlbliku köetava netopinna ühe ruutmeetri kohta vastavalt individuaalsele toetusmäärale 360–630 eurot, mis arvutatakse valemi, 900 eurot × individuaalne toetusmäär, järgi.

Taotleja peab taotlusele lisama kinnituse omafinantseeringu, mitteabikõlblike kulude ja projekti võimaliku kallinemise katmise suutlikkuse kohta, hoone energiaauditi või energiaauditi vahearuande, kinnituse, et projektiga hõlmatud hoone ja hoonealune kinnistu kuuluvad taotlejale  ning rahvastikuprognoosi ja teenuse sihtrühma dünaamikat arvestava hoone jätkusuutliku kasutamise plaani.

Ühes taotlusvoorus võib kohaliku omavalitsuse üksus, mille elanike arv rahvastikuregistri andmetel on taotlusvooru avamise aasta 1. jaanuari seisuga üle 8000 esitada maksimaalselt kaks taotlust.

Viljandi linna arengustrateegia 2030+ ja Viljandi linna arengukava 2020-2025 kohaselt on peatüki 6 „Õppiv ja nooruslik Viljandi linn“ tegevuskava meetme 21 Kaasaegse, turvalise ning õppija arengut toetava füüsilise õpikeskkonna arendamine perspektiivse tegevusena ette nähtud Viljandi Huvikooli hoone (C. R. Jakobsoni 47c) rekonstrueerimine. Peatüki 7 „Kultuuri- ja spordilinn Viljandi“ tegevuskava meetmes 28 Aktiivses kasutuses olevate spordirajatiste kaasajastamine on perspektiivse tegevusena kajastatud Viljandi Spordikeskuse Paala viilhalli remont.

3. Taotlusvooru raames on Viljandi linna maksimaalne toetusmäär 68% projekti abikõlblikest kuludest ning maksimaalne toetus rekonstrueeritava hoone abikõlbliku köetava netopinna ühe ruutmeetri kohta 612 eurot ning projekti kohta maksimaalselt 918 000 eurot.

Viljandi linn võib taotlusvooru esitada kuni 2 taotlust.

C. R. Jakobsoni 47c hoones st Viljandi Huvikooli õppehoones kavandatud energiatõhustöödeks on pööningu põranda soojustamine, akende vahetus, soojasõlme rekonstrueerimine, tsentraalse soojavee süsteemi rekonstrueerimine, soojatagastusega ventilatsioonisüsteemi ehitamine ja valgustuse vahetamine LED valgustite vastu. Hoone köetav pind on 612,1 m2 ning sellest lähtuvalt oleks maksimaalne toetus 374 605,20 eurot. Täpne tööde loetelu kajastub Säästuenergia OÜ energiasäästu konsultandi Pärt Metsari poolt koostatud hoone energiaauditi aruandes. Hoone olemasolevale olukorrale vastav energiatõhususarv tüüpilisel kasutusel on 272 kWh/(m2\*a), klass F. Peale rekonstrueerimist säästumeetmete paketiga on energiatõhususarv tüüpilisel kasutusel 160 kWh/(m2\*a), klass C. Hoone energiaauditis on toodud hoone parendusmeetmete tööde maksumuseks 402 000 eurot. Seega on projekti omafinantseering 32% projekti abikõlblikest kuludest kuni 129 000 eurot.

Suur-Kaare 33a hoones st Viljandi Paalalinna viilhallis kavandatud energiatõhustöödeks on olmehoone ja spordihoone välisseinte soojustamine, olmehoone katuseosa osaline soojustamine, spordihoone katuse soojustamine, uste ja akende vahetus, päikesepaneelide paigaldus, soojustagastusega ventilatsioonisüsteemi paigaldus, uue valgustussüsteemi paigaldus, küttesüsteemi, hoonevälise vee- ja kanalisatsioonisüsteemi ning elektrisüsteemi rekonstrueerimine. Hoone köetav pind on 1685,6 m2 ning sellest lähtuvalt oleks maksimaalne toetus 918 000 eurot. Täpne tööde loetelu kajastub Säästuenergia OÜ energiasäästu konsultandi Pärt Metsari poolt koostatud hoone energiaauditi aruandes. Hoone olemasolevale olukorrale vastav energiatõhususarv tüüpilisel kasutusel on 269 kWh/m2\*a, klass D. Peale rekonstrueerimist on energiatõhususarv tüüpilisel kasutusel 119 kWh/(m2\*a), klass A. Hoone energiaauditis on toodud hoone parendusmeetmete tööde maksumuseks 895 000 eurot. Seega on projekti omafinantseering 32% projekti abikõlblikest kuludest kuni 287 000 eurot.

4. Eelnõu toob linna 2023.-2025. aasta eelarvetele kulu kokku kuni 416 000 eurot.

(allkirjastatud digitaalselt)

Reet Alev

linnaarengu peaspetsialist